Nuwe plan met wingerdopleiding beraam - AgriOrbit
Home Agri News Nuwe plan met wingerdopleiding beraam
Wyndruifprodusente kan nou versoek dat praktiese demonstrasies in die vorm van ’n halfdagkursus op die plaas aangebied word, vir nie meer as 15 persone nie. Hierdie nuwe formaat vervang die gebruiklike voorafbepaalde voldagkursusse wat beide teorie en praktiese opleiding vir groter groepe behels het.
“Dit is vir ons belangrik dat wingerdwerkers deurlopend bemagtig word deur opleidingsgeleenthede soos die wingerdkursusse, terwyl hul veiligheid ook geprioritiseer word,” sê Hanno van Schalkwyk, Vinpro-wingerdkundige en koördineerder van die kursusse. “Deur die formaat aan te pas, wil ons die vervoer en byeenkom van wingerdspanne in een lokaal verhoed en die verspreiding van COVID-19 beperk.”
In die plek van die gebruiklike tien opleidingsmodules kan produsente nou uit twee praktiese sessies kies wat op hul plaas aangebied kan word.
Basiese snoeibeginsels (kort-, halflangdraer- en Guyot-stelsels)
Onderhoud van snoeiskêre
Voorkoming van stamsiektes
Korrekte planttegniek van jongstokkies
Basiese werking van die wingerdstok
Doel van lowerbestuur
Implementering van basiese gesondheidsmaatreëls
Elke persoon wat die opleiding bywoon ontvang ŉ gratis veiligheidsmasker, terwyl die basiese gesondheidsmaatreëls geld, onder meer temperatuurmeting, die was en ontsmet van hande, asook die handhawing van sosiale afstande gedurende die sessies.
Te danke aan die finansiële ondersteuning van die Vinpro Stigting, het Vinpro verlede jaar meer as 1 000 persone touwys gemaak in die beste wyndruifverbouingstegnieke. Vanjaar is Columbit ook as ’n waardevolle vennoot by die opleiding betrokke.
Die koste beloop R210 per persoon. Bespreek nou ŉ praktiese opleidingsessie deur die Vinpro-opleidingskantoor te kontak by 021 276 0429 of training@vinpro.co.za. – Persverklaring, Vinpro
Previous articleFarmer Kidz: 21-day lockdown fun farming project
Next articleRSG Landbou: 14 Mei 2020